VSL Dopolnilna sodba II Cp 505/2023
Sodna praksa višjih sodišč, 2024-03-13

mag. Gordana Ristin (preds.), Gregor Špajzer (poroč.), dr. Tadeja Jelovšek

dopolnilna sodba na drugi stopnji - zakonske zamudne obresti

Ker ne gre za že razsojeno stvar, je pritožbeno sodišče v skladu z določbo 325. v zvezi s 349. členom ZPP predlogu ugodilo in izdalo predlagano dopolnilno sodbo, s katero je odločilo tudi o zakonskih zamudnih obrestih od višje prisojenega zneska odškodnine.

Predlogu za dopolnitev sodbe se ugodi in se sodba in sklep II Cp 505/2023 z dne 31. 1. 2024 dopolni tako, da je tožena stranka dolžna plačati tožniku znesek 88.060 EUR (razviden iz 2. alineje I. točke navedene sodbe in sklepa) skupaj z zakonskimi zamudnimi obrestmi, ki tečejo od 15. 11. 2009.

1. Sodišče prve stopnje je z izpodbijano sodbo (I.) toženi stranki naložilo, da plača tožniku 21.364,24 EUR z zakonskimi zamudnimi obrestmi od 15. 11. 2009 ter zakonske zamudne obresti od 7.837,56 EUR od 15. 11. 2009 dalje in od 6.531,30 EUR od 15. 11. 2009 dalje. Nadalje je (II.) toženi stranki naložilo, da je dolžna plačevati tožniku za obdobje od 1. 7. 2011 do 31.12.2018 mesečno rento 762,00 EUR ter od 1. 1. 2019 dalje 754.86 EUR z zakonskimi zamudnimi obrestmi od zapadlosti vsakega mesečnega rentnega obroka l0. dne v mesecu za nazaj: zapadle obroke v 15 dneh od izdaje sodbe, za naprej pa do vsakega 10. dne v mesecu za pretekli mesec. Kar je tožnik zahteval več je (III.) sodišče prve stopnje zavrnilo, na koncu (IV.) je toženi stranki naložilo še, da tožniku povrne pravdne stroške 7.808,90 EUR s pripadajočimi zakonskimi zamudnimi obrestmi. Zoper sodbo sta se pritožili obe pravdni stranki: tožnik je izpodbijal zavrnilni del sodbe, tožena stranka pa del odločitve o plačilu zamudnih obresti. O obeh pritožbah je bilo odločeno s sodbo in sklepom z dne 31. 1. 2024, je pa pri tem izpadla odločitev o obveznosti plačila zamudnih obresti od višjega prisojenega (z odločbo pritožbenega sodišča spremenjenega) zneska. Na to je s predlogom za izdajo dopolnilne sodbe (prim. 325. člen ZPP) z dne 26. 2. 2024 opozoril tožnik.

2. Predlog za izdajo dopolnilne sodbe je utemeljen.

3. V 12. točki obrazložitve sklepa in sodbe z dne 31. 1. 2024 je bilo pojasnjeno, kako je pritožbeno sodišče prišlo do zneska odškodnine 109.424,24 EUR za obdobje od 22. 12. 2006 do 30. 6. 2011. Nadalje je bilo ugotovljeno, da je bilo v I. točki izpodbijane sodbe že odločeno, da je tožena stranka tožniku dolžna za isto obdobje plačati iz naslova odškodnine za tujo pomoč 21.364,24 EUR, zaradi česar je pritožbeno sodišče temu ustrezno spremenilo v pritožbi izpodbijano III. točko sodbe (zavrnilni del izpodbijane sodbe) in toženi stranki naložilo dodatno plačilo 88.060 EUR. Iz sodbe sodišča prve stopnje je razvidno, da je tožena stranka tožniku dolžna plačati zakonske zamudne obresti od z navedeno sodbo prisojenega zneska 21.364,24 EUR, pritožbeno sodišče pa je prisodilo tožniku poleg tega zneska še 88.060 EUR, od tega zneska tožniku še niso bile priznane zakonske zamudne obresti. Ker torej ne gre za že razsojeno stvar, je pritožbeno sodišče v skladu z določbo 325. v zvezi s 349. členom ZPP predlogu ugodilo in izdalo predlagano dopolnilno sodbo, s katero je odločilo tudi o zakonskih zamudnih obrestih od višje prisojenega zneska odškodnine.

Zakon o pravdnem postopku (1999) - ZPP  - člen 325, 349

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.